Poliačik, Martin, poslanec NR SR (2014-09-10):
Ďakujem, pani podpredsedníčka. Ja k tejto téme pôvodne som vôbec vystupovať nechcel, lebo v podstate nepoznám nikoho, kto by vystúpil kompetentnejšie než Jožko Mihál, a koniec koncov ten to včera aj dokázal, ale jedna vec ma trošku zarazila, a to, že tento rok sa z témy vianočných dôchodkov stala ľudskoprávna agenda. Ľudskoprávna agenda, ktorá podľa rokovacieho poriadku teda je natoľko závažná, že si vynútila, aby sme o tomto rozprávali teraz v septembri v skrátenom legislatívnom konaní. A ako človek, ktorý sa teda ľudskými právami dlhodobo snažím aspoň laicky zaoberať, poprípade niekde pomôcť, kde sa dá, som si povedal, že no, tak sociálna vláda sa hádam zobudila a začína brať sociálne práva teda ľudské práva vážne a toto sú aj sociálne práva, lebo ak hovoríme o ľudskej dôstojnosti, ktorá sa dá tak významným spôsobom zlepšiť prispením 12 až 24 eur, tak potom zrejme rovnakým spôsobom budeme pristupovať aj k iným porušeniam iných ľudských práv, ktorých sme boli svedkami v poslednom čase. Lebo ak by sme mali prijať tú logiku, že porušením ľudských práv nevyplatením 12 alebo 24 eur, čo ja ináč úplne súhlasím, pán minister, že pre niektorých dôchodcov to môže byť významný peniaz a zrovna za tých 12 alebo 24 eur je možné tým vnúčatám kúpiť tu jednu stavebnicu alebo to Lego, alebo niečo na Vianoce a životná úroveň celej rodiny a jej okolia sa môže trošku zvýšiť. Nemyslím si, že je dostatok na to, aby sa to dalo rozprávať o ľudskej dôstojnosti, ale pre niektoré rodiny to môže byť významný peniaz, ktorý im pomôže. Ale ak toto má byť tým závažným kritériom, na základe ktorého začneme hovoriť o porušovaní alebo dodržiavaní ľudských práv, tak potom prečo v ostatných témach pri iných ľudských právach je zrazu SMER ticho. Prečo, keď ombudsmanka upozornila na to, že pri policajnej razii v Moldave boli bité ženy a deti, zrazu ľudské práva ustúpili tomu, že bolo treba obhájiť daných policajtov, a nebola ani snaha o to, vyšetriť, čo sa tam vlastne stalo. Prečo pri referende napríklad nebol nikto zo strany SMER, ktorý by povedal, že Ústavný súd sa má vyjadriť k jednotlivým otázkam, lebo môžu byť narušené ľudské práva? Prečo to musel urobiť jedine prezident republiky, keď sú ľudské práva tak dôležité? Prečo pri exekúciách a úžerníkoch, o ktorých sa tu rozpráva už dva roky, kde naozaj ide o ľudskú dôstojnosť, lebo ľudia prichádzajú o domovy niektorí, o v podstate celé svoje živobytie, to doteraz nebolo tak dôležité, aby zákony, ktoré sem prichádzali a mali to riešiť, išli v skrátenom legislatívnom konaní, prečo len vianočné dôchodky? A tá odpoveď je úplne jednoduchá a úplne súvisí s tým, čo sa stalo včera v Národnej rade. Sme uprostred volebnej kampane do komunálnych volieb. SMER vytiahol jednu zo svojich vlajkových lodí a na jednej strane vyškrtol zo zoznamu všetko, čím by si podľa jeho logiky mala prihriať polievočku opozícia, a prišiel so svojím teda veľkým plánom, aby pred komunálnymi voľbami ukázal, občania, dáme vám niečo do vačku. Že vám z toho vačku možno osemkrát toľko berieme počas roka, to vám nepovieme, ale niečo vám prihráme, nejakú odrobinku tuto pred Vianocami. A toto je nefér. Nie ľudské práva vás zaujímajú, kolegovia. Nie ľudské práva sú to dôležité, na základe ktorého, to dôležité kritérium, na základe ktorého sa tu dnes o vianočných dôchodkoch bavíme a rozprávame, ani technikality, z toho vás veľmi jasne usvedčili kolegovia Mihál aj Chren, ide len o zvyšovanie popularity strany SMER. A ja sa pýtam, ak túto logiku máme prijať pol roka alebo rok pred voľbami, koľko zákonov budeme musieť vyškrtnúť na každej schôdzi, keď nám sem začne chodiť cestovanie vlakom zadarmo pre študentov a dôchodcov, keď sa bude zvyšovať minimálna mzda trištvrte roka pred parlamentnými voľbami. To pred každou schôdzou si povieme, ajajaj, toto by mohlo súvisieť s voľbami, asi by sme to mali vyškrtnúť a riešiť až po voľbách. Nie? A smeráci povedia, no toto by sme mohli zneužiť vo volebnej kampani, to asi nepoužijeme ešte teraz, to si dáme až, až po voľbách. Aká chorá logika to je? Nie sme tu náhodou preto, aby sme ukázali vždycky voličom, že čo sme im sľúbili pred voľbami, tak dokážeme nejakým spôsobom splniť a vy na prvom mieste, keďže máte zodpovednosť za vládu? Ak teda predkladáte nejaký zákon, robíte to v súvislosti s voľbami, ktoré boli, a v súvislosti s voľbami, ktoré budú. Na jednej strane dokázať, že dokážem si dostáť sľubom, aj keď teda jediná istota, ktorá ostala, je, že Vianoce budú 24. decembra, tak jak povedal Peter Osuský včera. Alebo im chcem ukázať, že predkladám zákon, na základe ktorého ma môžu voliť znova. Čo je to za logika, že zákon vyškrtneme z rokovania Národnej rady len kvôli tomu, že môže súvisieť? Každý zákon, ktorý sa tu predkladá, ak nie je transformáciou nejakej smernice, je predsa o nejakých voľbách. Buď dokazujem, že stálo za to ma voliť, alebo ukazujem, že stojí za to ma voliť v budúcnosti. Je jedno, či som vládny poslanec, opozičný, každý zákon nejakým spôsobom súvisí s voľbami. To budeme teraz podľa tohto filtra preberať každý program schôdze? Pred každou jednou?! Veď to je úplný nonsens! Úplný nonsens! A keď sem potom príde zákon, ktorý jednoznačne s voľbami súvisí, a to je tento jeden, o ktorom sa práve teraz rozprávame, tak sa budeme oháňať technikalitami, čo všetko sa nedá niekde stihnúť. To je smiešne. Ohýbate základy demokracie v tomto štáte a ste z toho usvedčení tieto dva dni, strašne!